Kamu bisa jelasin ke aku soal George S. Patton dalam bahasa melayu?

George Smith Patton, Jr. (11 November 1885 - 21 Disember 1945) merupakan salah seorang Jeneral Tentera Amerika Syarikat yang paling popular dalam Perang Dunia Kedua. Patton merupakan penyokong kuat peperangan armor. Beliau memimpin sebuah kor dalam Operasi Torch, memimpin Tentera Darat Ketujuh AS dalam penjajahan Sicily, dan memimpin rempuhan keluar Tentera Darat Ketiga AS dari Normandy. Campur tangannya semasa Pertempuran Bulge merupakan faktor penentu bagi kejayaan pihak Bersekutu.

Dilahirkan tahun 1885 kepada sebuah keluarga yang istimewa dengan latar belakang ketenteraan yang luas, Patton memasuki Institut Tentera Virginia, dan kemudian Akademi Tentera AS di West Point. Beliau mengambil bahagian dalam pentatlon moden di Sukan Olimpik 1912, dan memainkan peranan penting dalam mereka bentuk Pedang Kavalri Model 1913 atau dikenali sebagai "Patton Saber". Patton pertama kali berperang semasa Ekspedisi Pancho Villa ​​pada tahun 1916, mengambil bahagian dalam tindakan ketenteraan pertama Amerika menggunakan kenderaan bermotor. Beliau kemudian menyertai Kor Kereta Kebal Amerika Syarikat yang baru ditubuhkan dalam Angkatan Ekspedisi Amerika dan berjuang dalam Perang Dunia I, pada mulanya memerintah sekolah kereta kebal AS di Perancis sebelum tercedera di penghujung perang. Dalam tempoh antara perang, Patton kekal sebagai tokoh utama dalam pembangunan doktrin peperangan armor dalam Tentera Darat Amerika Syarikat dan banyak berkhidmat dalam jawatan staf di seluruh negara. Naik pangkat dari bawah, beliau memerintah Divisyen Ke-2 Armor Amerika Syarikat pada masa kemasukan AS dalam Perang Dunia II.

Patton memimpin tentera AS ke dalam kancah Mediterranean dengan serangan daripada Casablanca semasa Operasi Torch pada tahun 1942, di mana beliau kemudian memantapkan dirinya sebagai komander yang berkesan dalam pemulihan pantas Kor II Amerika Syarikat yang lemah. Beliau memerintah Tentera Darat Ketujuh semasa Penjajahan Sicily, di mana beliau merupakan komander bersekutu pertama sampai ke Messina. Di sana beliau telah diselubungi kontroversi selepas menampar dua askar yang mengalami tekanan jiwa di bawah perintahnya, dan telah dipindahkan untuk sementara dari jawatan medan perang ke tugas-tugas lain seperti mengambil bahagian dalam kempen Operasi Fortitude yang palsu bagi Operasi Overlord. Patton kembali memerintah Tentera Darat Ketiga selepas Pencerobohan Normandy pada tahun 1944, di mana beliau dengan jayanya mengetuai, kemaraan pantas armor di seluruh Perancis. Beliau memimpin bantuan untuk tentera AS yang terkepung di Bastogne semasa Pertempuran Bulge, dan kemaraan tenteranya ke dalam Jerman Nazi pada penghujung perang.

Selepas perang, Patton menjadi gabenor tentera Bavaria, tetapi beliau telah dilucutkan jawatan kerana kenyataan pedas beliau terhadap denazifikasi. Beliau memerintah Tentera Darat Kelima Belas Amerika Syarikat untuk tempoh dua bulan lebih. Patton meninggal dunia selepas terlibat dalam kemalangan kereta di Eropah pada 21 Disember 1945.

Imej berwarna-warni Patton, personaliti berhati keras dan kejayaan sebagai komander ada masanya  dibayangi oleh kenyataan kontroversi umum mengenai Kesatuan Soviet yang tidak selari dengan dasar luar Amerika. Tetapi falsafah beliau yang gemar memimpin dari depan dan keupayaan untuk memberi inspirasi kepada tenteranya dengan ucapan tegas, seperti ucapan terkenal untuk Tentera Darat Ketiga, sangat menarik perhatian. Penekanan kuat beliau mengenai tindakan serangan pantas dan agresif terbukti berkesan. Ketika para pemimpin Bersekutu berbeza pendapat mengenai Patton, beliau telah dipandang tinggi oleh penentangnya dalam Markas Besar Jerman. Sebuah filem popular, yang memenangi anugerah filem biografi yang dikeluarkan pada tahun 1970 membantu mengubah Patton menjadi wira rakyat Amerika.